Kriminele klagte wink vir Arthur FraserArthur Fraser (Foto: DKD) Die politieke party Cope beplan om Maandag aanklagte van korrupsie teen Arthur Fraser, gewese hoof van staatsveiligheid, aanhangig te maak. Dít kom nadat Fraser se beweerde misdrywe in die jongste aflewering van die Zondo-kommissie na staatskaping se verslag onthul is. Fraser word in die verslag daarvan beskuldig dat hy geld by die Principal Agency Network, wat glo as onwettige parallelle intelligensiestruktuur bedryf is, misbruik het. “Die bewerings wat in die staatskapingverslag vervat is, is baie ernstig. Die misbruik van belastingbetalers se geld in ŉ private intelligensie-eenheid is skrikwekkend en benodig onmiddellike optrede van die strafregstelsel,” sê Dennis Bloem, woordvoerder van Cope. Volgens Bloem het ŉ ondersoek na die agentskap aan die lig gebring dat toerusting van die eenheid steeds in Gauteng is en dat ŉ aantal huise in die naam van individue geregistreer is. “Ons glo dit hou ŉ groot gevaar in vir die veiligheid en stabiliteit van die land.” Hoofregter Raymond Zondo het in sy verslag voorgestel dat die Valke weer sy ondersoek na Fraser begin. Die ondersoek is na bewering gestop op aanvraag van oudpres. Jacob Zuma. “Hierdie aksie is die eerste in ŉ reeks van deurlopende aksie oor die implementering van die Zondo-kommissie se aanbevelings,” sê Bloem. Cope beplan om deurlopend die polisie te nader om kriminele klagte teen verskillende mense wat die kommissie aanbeveel vervolg moet word, te lê. “Ons glo dat die land nie vir nog vier maande kan wag vir pres. Cyril Ramaphosa om op die verslag te reageer nie. Dit is ons plig en verantwoordelikheid om die Nasionale Vervolgingsgesag en die Valke by te staan deur kriminele klagte te lê sodat die beskuldigdes die volle mag van die wet ervaar. “Ons hoop dat die Valke hierdie saak as ŉ prioriteit sal hanteer en Fraser summier in hegtenis sal neem en aankla.”